/* KOM/2010/0633 v konečnom znení */ SPRÁVA KOMISIE EURÓPSKEMU PARLAMENTU A RADE O POKROKU PRI VÝVOJI SCHENGENSKÉHO INFORMAČNÉHO SYSTÉMU DRUHEJ GENERÁCIE (SIS II)





[pic] | EURÓPSKA KOMISIA | Brusel, 5.11.2010 KOM(2010) 633 v konečnom znení SPRÁVA KOMISIE EURÓPSKEMU PARLAMENTU A RADE O POKROKU PRI VÝVOJI SCHENGENSKÉHO INFORMAČNÉHO SYSTÉMU DRUHEJ GENERÁCIE (SIS II) január 2010 - jún 2010 OBSAH 1. Úvod 1 2. Stav projektu 1 2.1. Pokrok v sledovanom období 1 2.1.1. Prehľad 1 2.2. Prvá medzníková skúška 1 2.3. Prípravy na alternatívne technické riešenie 1 2.4. Prípravy na uvedenie do prevádzky 1 2.5. Prípravy na prechod na nový systém 1 2.6. Sieť SIS II 1 2.7. Prevádzkové riadenie 1 2.8. Bezpečnosť a ochrana údajov 1 3. Riadenie 1 3.1. Finančné dôsledky 1 3.2. Riadenie projektu 1 3.2.1. Rada pre globálne riadenie programu (GPMB) 1 3.2.2. Výbor SISVIS (SIS II) 1 3.2.3. Plánovanie a koordinácia na vnútroštátnej úrovni 1 3.2.4. Rada 1 3.2.5. Európsky parlament 1 4. Priority na obdobie, ktoré sa bude vykazovať v budúcej správe 1 5. Závery 1 1. ÚVOD V tejto správe o pokroku sa opisujú práce, ktoré Komisia realizovala v prvom polroku 2010 a ktoré sa týkajú vývoja Schengenského informačného systému druhej generácie (SIS II) a príprav prechodu zo systému SIS 1+ na SIS II. Táto správa sa predkladá Rade a Európskemu parlamentu v súlade s článkom 18 nariadenia Rady (ES) č. 1104/2008 a s rozhodnutím Rady 2008/839/SVV z 24. októbra 2008 o prechode zo Schengenského informačného systému (SIS 1+) na Schengenský informačný systém druhej generácie (SIS II). Táto správa je zároveň správou o stave skúšok. 2. Stav projektu 2.1. Pokrok v sledovanom období 2.1.1. Prehľad Kľúčovým prvkom v tomto období bolo vykonanie prvej medzníkovej skúšky v súlade so závermi Rady pre spravodlivosť a vnútorné veci (SVV) zo 4. až 5. júna 2009. Na ďalšom zasadaní Rady SVV 30. novembra 2009 sa dospelo k záveru, že konečným termínom pre vykonanie prvej medzníkovej skúšky bude najneskôr 29. január 2010. Komisia v úzkej spolupráci s členskými štátmi zaviedla prvky potrebné na vykonanie záverov Rady. V tejto súvislosti sa pracovalo na troch hlavných oblastiach: - vykonanie prvej medzníkovej skúšky, - príprava na možný alternatívny technický scenár, - upresnenie systémových požiadaviek na dosiahnutie uvedenia systému do prevádzky. 2.2. Prvá medzníková skúška Po prvýkrát sa medzníková skúška uskutočnila medzi 21. a 24. januárom 2010 v súlade so skúšobnými podmienkami a technickými parametrami, ktoré boli prediskutované a dohodnuté s členskými štátmi pred uskutočnením skúšok. Centrálny systém preukázal relatívne stabilné správanie počas prvých 25 hodín, avšak počas nasledujúcich 47 hodín boli zistené značné problémy. Dodávateľ Komisie zodpovedný za zaistenie kvality a externý dodávateľ poverený členskými štátmi vykonali komplexnú technickú analýzu výsledkov skúšok. Ako je uvedené v záveroch Rady z júna 2009, výsledky medzníkovej skúšky musia byť vyhodnotené a schválené Komisiou spolu s Radou pre globálne riadenie programu (GPMB) a osobitnou skupinou pre SIS II. Po podrobnej technickej analýze, vyhodnotení a schválení výsledkov dospela veľká väčšina technických expertov členských štátov v GPMB a v osobitnej skupine pre SIS II k záveru, že skúška nebola presvedčivá. Komisia na základe tohto stanoviska vykonala skúšku znovu v súlade so závermi Rady z júna 2009, na základe ktorých „akákoľvek nepresvedčivá skúška bude opakovaná, až kým nebudú výsledky jednoznačné“ . Opakovaná medzníková skúška sa uskutočnila v termíne 2. až 5. marca 2010. Väčšina členských štátov (13 zo 16 v príslušných expertných skupinách) dospela k záveru, že opakovaná skúška bola „úspešná“. Na objasnenie podmienok skúšky je možné uviesť, že počas 72 hodín konania skúšky systém spracoval 860 180 transakcií, ktoré zahŕňali vytvorenie, aktualizáciu alebo vymazanie spracovaného záznamu (ďalej „C.U.D.“), pričom každá transakcia trvala do troch minút v súlade s dohodou o úrovni služieb. Počas trvania 72 hodinovej záťažovej skúšky centrálny systém odpovedal na 26 834 528 (99,96 %) z celkom 26 844 897 zaslaných požiadaviek do jednej sekundy v súlade s dohodou o úrovni služieb (väčšina zostávajúcich požiadaviek bola zodpovedaná za menej ako tri sekundy). Centrálny systém správne rozpoznal všetky prijaté správy (C.U.D. a požiadavky). Počas trvania skúšky centrálny systém preukázal schopnosť zvládnuť 100 štandardných požiadaviek za sekundu a 3,3 C.U.D. transakcií za sekundu. Komisia konštatovala, že celková atmosféra spolupráce s expertmi z členských štátov v rámci Rady pre globálne riadenie projektu počas trvania prvej medzníkovej skúšky bola veľmi dobrá. Okrem vyhlásenia o úspešnom výsledku prvej medzníkovej skúšky poskytla Komisia ďalší materiál na rokovania Rady tým, že 12. apríla 2010 prijala správu o finančných a zmluvných aspektoch vývoja druhej generácie Schengenského informačného systému (SIS II)[1]. Rada SVV následne na zasadnutí 23. apríla 2010 rozhodla, že vývoj SIS II bude pokračovať na základe súčasného projektu SIS II a vyzvala Komisiu, aby na zasadaní Rady 3. a 4. júna 2010 predložila úplný časový harmonogram uvedenia systému SIS II do prevádzky. Záväznosť tohto harmonogramu bude musieť byť potvrdená najlepšie do konca júla 2010 a najneskôr na rokovaní Rady 7. až 8. októbra 2010. Komisia predložila Rade SVV na rokovaní 3. až 4. júna 2010 časový harmonogram na vysokej úrovni, ktorý má byť potvrdený na rokovaní Rady SVV v októbri. Tento harmonogram stanovuje termín uvedenia systému do prevádzky na prvý štvrťrok 2013. Európsky parlament bol tiež pravidelne a transparentne informovaný o postupe a výsledkoch prvej medzníkovej skúšky. 2.3. Prípravy na alternatívne technické riešenie Komisia uskutočnila bilaterálne jednania s Francúzskom o možnosti uzatvoriť dohodu o postúpení implementácie alternatívnej možnosti vývoja SIS II (SIS 1+RE), s cieľom pripraviť podmienky pre možnosť prechodu k alternatívnemu technickému riešeniu pre zavedenie funkcií systému SIS II v prípade zlyhania niektorého z medzníkov. V záveroch Rady z júna a novembra 2009 sa ustanovuje, že ak medzníkové skúšky preukážu nesplnenie požiadaviek, Rada bude mať dva mesiace na to, aby na základe komplexných finančných a zmluvných informácií rozhodla o tom, či vyzve Komisiu na zastavenie súčasného projektu SIS II a na pokračovanie vývoja SIS II na základe alternatívneho technického riešenia. Francúzske orgány zdôraznili, že dohodu dojednanú s cieľom nahradiť zastarané prvky súčasného systému SIS 1+ (s možnosťou predĺženia pre SIS 1+RE) by nebolo možné využívať dlhšie ako do septembra 2010. Preto, ak pohotovostný plán nebude aktivovaný na základe prvej medzníkovej skúšky, nebude k dispozícii pre zabezpečenie zálohovania druhej medzníkovej skúšky. Tento bod bol zaznamenaný v záveroch Rady SVV z apríla 2010. Kľúčový prvok akéhokoľvek postúpenia Francúzsku sa týkal prijatia legislatívnych návrhov na zmenu a doplnenie nástrojov na prechod medzi systémami, čím by sa zabezpečila potrebná právna flexibilita vývoja systému SIS II na základe alternatívneho technického scenára. Tento prvok bol zaistený 3. júna 2010 prostredníctvom prijatia dvoch nariadení Rady, ktoré nadobudli účinnosť 25. júna 2010[2]. Na základe toho Komisia aj Francúzsko prejavili ochotu a odhodlanie vymedziť zmluvné ustanovenia potrebné na zaistenie pohotovostného plánu pre druhú medzníkovú skúšku. 2.4. Prípravy na uvedenie do prevádzky Úsilie o upresnenie požiadaviek sa zameralo na ich stanovenie tak, aby nebolo potrebné ich neustále meniť. Hlavným problémom je kapacita systému. Pôvodné špecifikácie predpokladali správu 15 miliónov záznamov s postupným nárastom na 22 miliónov. Kvôli rastu počtu členských štátov používajúcich systém SIS a intenzívnemu používaniu systému príslušnými orgánmi na vnútroštátnej úrovni obsahoval v januári 2010 existujúci systém viac ako 31 miliónov zápisov. Účastníci série workshopov sa zhodli, že odhadovaný počet zápisov v systéme SIS II v čase uvedenia do prevádzky môže dosiahnuť 52 miliónov. Preto sa dohodli, že kapacita systému v čase uvedenia do prevádzky by mala dosiahnuť 70 miliónov zápisov a systém SIS II by mal byť odskúšaný po úroveň 100 miliónov zápisov bez potreby vykonať technické zmeny. O dôsledkoch tejto významnej odchýlky od pôvodných špecifikácií sa diskutovalo so zreteľom na prijateľnú, na užívateľa zameranú výkonnosť v súvislosti s požiadavkami do systému a transakciami, ktoré zahŕňajú vytvorenie, aktualizáciu alebo vymazanie zápisov. Tiež sa skúmala schopnosť centrálneho systému SIS II zvládnuť tento vyšší objem a boli predložené príslušné návrhy. Ďalšie rokovania sa týkali priorít koncových užívateľov v prípade prechodu z centrálnej jednotky na záložnú centrálnu jednotku, ak by nastal vážny problém na mieste, kde je umiestnený centrálny systém SIS II. Účastníci aj v tomto prípade našli riešenia stanovené v dohodách o úrovni služieb. Vďaka intenzívnej práci na požiadavkách mohol výbor SISVIS 26. mája posúdiť aktualizované systémové požiadavky a návrh celkového harmonogramu pre SIS II. Nový navrhovaný termín uvedenia systému do prevádzky je prvý štvrťrok 2013. Komisia informovala Radu o novom harmonograme na rokovaní Rady SVV 3. až 4. júna 2010. Celkový harmonogram bol základom pre stanovenie nového dátumu (31. marec 2013) vypršania platnosti návrhu na zmenu a doplnenie právnych nástrojov, ktorými sa riadi prechod zo systému SIS I+ na SIS II („migračné nástroje“). So zreteľom na odhad rozpočtu Komisia na rokovaní Rady vyhlásila, že má v úmysle udržať náklady v rámci rozpočtového balíka pre SIS II schváleného v súčasnom finančnom výhľade (2007-2013). Komisia zabezpečí zostávajúce a konečné zmluvné pokrytie potrebné na uvedenie systému do prevádzky. Je dôležité uviesť, že proces upresňovania požiadaviek nezmenil základné povinnosti, ktoré vyplývajú priamo z právnych nástrojov o SIS II. 2.5. Prípravy na prechod na nový systém Nariadenie Rady[3] a rozhodnutie Rady[4], ktorými sa riadi prechod zo systému SIS I+ na SIS II („migračné nástroje“) ustanovujú úlohy a povinnosti Komisie a členských štátov pri príprave tohto prechodu vrátane ďalšieho vývoja a testovania SIS II. Komisia predložila návrhy na zmenu a doplnenie týchto nástrojov, najmä s úmyslom predĺžiť termín presunu údajov z SIS 1+ do SIS II, keďže v týchto nástrojoch bol uvedený ako dátum ukončenia účinnosti 30. jún 2010. Výsledkom bolo prijatie nariadenie Rady (EÚ) č. 541/2010[5] z 3. júna 2010 , ktorým sa mení a dopĺňa nariadenie Rady (ES) č. 1104/2008 o prechode zo Schengenského informačného systému (SIS 1+) na Schengenský informačný systém druhej generácie (SIS II) a nariadenia Rady (EÚ) č. 542/2010[6] z 3. júna 2010, ktorým sa mení a dopĺňa rozhodnutie Rady 2008/839/SVV v tej istej veci. Tieto nariadenia v súlade so závermi Rady SVV zo 4. až 5. júna 2009: - dávajú formálny status Rade pre globálne riadenie projektu (GPMB), - poskytujú právnu flexibilitu pre alternatívny technický scenár, - stanovujú, že migračné nástroje „ stratia účinnosť v deň, ktorý stanoví Rada…a v každom prípade do 31. marca 2013, alebo do 31. decembra 2013 v prípade prechodu na alternatívny technický scenár…“ . 2.6. Sieť SIS II Projekt SIS II zahŕňa vytvorenie rozsiahlej komunikačnej siete, ktorá spĺňa požiadavky na dostupnosť, bezpečnosť, územné pokrytie a úroveň služieb a umožňuje komunikáciu medzi vnútroštátnymi systémami a centrálnym systémom. Komisia koncom mája rozhodla o dočasnom pozastavení záložných miestnych vnútroštátnych rozhraní. Tieto záložné rozhrania nie sú povinné. Vzhľadom na nový návrh harmonogramu projektu by preto mohli byť dosiahnuté úspory nákladov na siete. Členské štáty boli o tomto kroku informované. Rozhrania budú znovu aktivované neskôr, pred uvedením systému do prevádzky. Počas obdobia, na ktoré sa vzťahuje táto správa bolo úspešne, na čas a v rámci rozpočtu vytvorené pripojenie Bulharska na sieť s-TESTA systému SIS II. 2.7. Prevádzkové riadenie Počas prechodného obdobia medzi vstupom systému SIS II do prevádzky a zriadením agentúry na dlhodobé prevádzkové riadenie rozsiahlych informačných systémov v oblasti spravodlivosti, slobody a bezpečnosti (vrátane systému SIS II) bude za prevádzkové riadenie SIS II zodpovedná Komisia. V súčasnosti sa dokončujú prípravy dvojročného predĺženia zmluvy o infraštruktúre a kancelárskych priestoroch s francúzskymi orgánmi[7]. V rámci servisných zmlúv o získavaní pracovníkov a odbornej príprave francúzske orgány prijali pracovníkov, ktorý budú mať na starosti prevádzku systémov vyvinutých Komisiou. Jednou z hlavných priorít je dokončenie rokovaní s Francúzskom o zmluvnom rámci prevádzkových úloh počas prechodného obdobia. Ďalšou prioritou je uzavrieť s Francúzskom dohodu o delegovaní, ktorá umožní pokračovať vo vývoji na základe riešenia SIS 1+RE, ak toto riešenie bude potrebné. Pôvodné návrhy balíka právnych predpisov na zriadenie agentúry pre IT[8] boli v marci 2010 nahradené revidovaným návrhom[9] nariadenia, ktorý zohľadňuje zmeny zavedené Lisabonskou zmluvou. V súčasnosti prebiehajú rokovania o týchto návrhoch v prípravných orgánoch Rady a v Európskom parlamente s cieľom ich prijatia do konca roku 2010. 2.8. Bezpečnosť a ochrana údajov Na základe pripomienok vznesených niektorými členskými štátmi Komisia vypracovala štúdiu o otázke prístupu k nekódovaným údajom, ktorý je možný len v zabezpečenom prostredí prevádzkového centra siete v Bratislave. Boli vypracované viaceré scenáre, o ktorých prebehli konzultácie s členskými štátmi. K možnostiam patrila druhá vrstva kódovania a tiež súbor dodatočných organizačných opatrení. S členskými štátmi nebola dosiahnutá zhoda o najvhodnejšom scenári. Zistilo sa, že vytvorenie druhej vrstvy kódovania by bolo nákladné a časovo náročné. Navyše by bolo potrebné zvážiť možné dôsledky na výkon a stabilitu siete. Komisia pre expertov z členských štátov zorganizovala dve návštevy prevádzkového centra siete. Experti sa o vnútornej organizácii a bezpečnosti v centre vyjadrili pozitívne a predložili niekoľko odporúčaní. Komisia bude pozorne sledovať implementáciu týchto odporúčaní a v prípade potreby zaistí ďalšie konzultácie. Komisia 4. mája 2010 prijala bezpečnostný plán pre SIS II, ktorý zaistí bezpečnosť SIS II počas prechodného obdobia, kým bude zriadená agentúra pre IT[10]. 3. Riadenie 3.1. Finančné dôsledky Ku koncu sledovaného obdobia dosiahli celkové viazané rozpočtové prostriedky vynaložené Komisiou na program SIS II od roku 2002 sumu 93 987 003 EUR. Príslušné zmluvy zahŕňajú štúdie uskutočniteľnosti, vývoj samotného centrálneho systému SIS II, podporu a zabezpečenie kvality, sieť SIS II, prípravu prevádzkového riadenia v Štrasburgu, bezpečnosť, biometrickú prípravu a komunikáciu. Z tejto sumy sa od roku 2002 do konca júna 2010 v skutočnosti vyplatilo 55 574 168 EUR. Hlavnými výdavkovými položkami boli vývoj (26 500 816 EUR), sieť (16 012 711 EUR) a podpora a zabezpečenie kvality (7 192 480 EUR). Vzhľadom na dosiahnutie dohody o konečných prevádzkových požiadavkách členských štátov na systém Komisia začína rokovania s hlavným zmluvným partnerom pre vývoj, s cieľom získať presné údaje o nákladoch na dodatočné práce potrebné na dokončenie projektu a uzatvoriť príslušné zmluvy. Toto umožní predloženie podrobného rozpočtu na obdobie do vstupu systému do prevádzky na rokovaní Rady SVV najneskôr do októbra 2010. Plnenie rozpočtu | od roku 2002 do júna 2010 | od januára do júna 2010 | Záväzky | Platby | Záväzky | Platby | Vývoj | 43 175 733 | 26 500 816 | 0 | 2 240 213 | Podpora a zabezpečenie kvality | 9 399 894 | 7 192 480 | 722 836 | 900 547 | Sieť | 32 375 954 | 16 012 711 | 5 421 281 | 1 413 447 | Príprava prevádzkového riadenia | 6 124 038 | 4 528 421 | 40 425 | 709 493 | Bezpečnosť | 869 275 | 217 712 | 0 | 73 803 | Štúdie a konzultácie | 940 481 | 921 611 | 20 650 | 26 516 | Informačná kampaň | 33 373 | 33 373 | 0 | 0 | Výdavky na pracovné cesty expertov | 1 053 380 | 152 171 | 77 930 | 39 640 | Ostatné | 14 874 | 14 874 | 0 | 0 | SPOLU: | 93 987 003 | 55 574 168 | 6 283 122 | 5 403 657 | Počas obdobia, na ktoré sa vzťahuje táto správa, bola platba pokút vo výške 390 000 EUR uložených hlavnému zmluvnému partnerovi pre vývoj kvôli tomu, že sa nepodarilo uskutočniť prevádzkové skúšky systému SIS II v decembri 2008, odpočítaná od platieb za iné zmluvné plnenia. 3.2. Riadenie projektu 3.2.1. Rada pre globálne riadenie programu (GPMB) Partnerstvo, ktoré Rada pre globálne riadenie programu stelesňuje, bolo jedným z hlavných prvkov tohto obdobia. Status GPMB bol formalizovaný 3. júna 2010 prijatím dvoch nariadení Rady o prechode zo Schengenského informačného systému (SIS 1+) na Schengenský informačný systém druhej generácie (SIS II), ktoré nadobudli účinnosť 25. júna 2010. V období, na ktoré sa táto správa vzťahuje, sa Rada pre globálne riadenie programu ešte pred získaním oficiálneho statusu stretla 21-krát. 3.2.2. Výbor SISVIS (SIS II) Komisii pri vývoji systému SIS II pomáha výbor SISVIS. V období od januára do júna 2010 sa uskutočnilo päť stretnutí výboru SIS II týkajúcich sa otázok SIS II. Okrem pravidelných stretnutí výboru SISVIS sa organizujú aj stretnutia pracovných skupín výboru a workshopy. Na týchto stretnutiach sa zúčastňujú odborníci z členských štátov, ktorí diskutujú o konkrétnych technických otázkach. Tieto stretnutia sa zvyčajne zameriavajú na otázky vyplývajúce z konkrétnych predmetov plnenia v rámci projektu: - Poradná skupina pre skúšky (TAG) poskytuje výboru SISVIS II stanoviská k otázkam týkajúcim sa organizácie, implementácie a interpretácie skúšok. Táto skupina sa vo vykazovanom období stretla sedemkrát, - Rada pre riadenie zmien (CMB) poskytuje poradenstvo v oblasti klasifikácie, kvalifikácie a potenciálneho vplyvu opravy nahlásených problémov. Táto pracovná skupina, ktorá podáva správy aj výboru SISVIS, sa počas vykazovaného obdobia stretla šesťkrát, - uskutočnili sa dva workshopy o prechode na systém SIS II s cieľom poskytnúť poradenstvo výboru SISVIS a pokračovať v práci na tejto kľúčovej téme. 3.2.3. Plánovanie a koordinácia na vnútroštátnej úrovni V rámci výboru SISVIS je vytvorená pracovná skupina pozostávajúca z projektových manažérov z členských štátov a z radov užívateľov na vnútroštátnej úrovni. Účelom stretnutí tejto skupiny je riešenie otázok súvisiacich s podrobným plánovaním, rizikami a činnosťami na centrálnej, ako aj na vnútroštátnej úrovni projektu. Počas tohto vykazovaného obdobia sa skupina stretla štyrikrát. 3.2.4. Rada Komisia sa zúčastňuje na stretnutiach prípravných orgánov Rady zodpovedných za Schengenský informačný systém a na každom zasadnutí Rady ministrov, na ktorom je súčasťou programu systém SIS II. Pri týchto príležitostiach Komisia predložila ústne správy o stave projektu SIS II, s ním súvisiacich rizikách a očakávaných ďalších krokoch. 3.2.5. Európsky parlament Európsky parlament počas celého obdobia pozorne sledoval pokrok. Je tiež pravdepodobné, že v priebehu rozpočtového postupu na rok 2011 budú plnené vyhlásenia rozpočtového výboru „ držať prostriedky určené na prechod na SIS II v rezerve do konca úspešného testovania a dovtedy, kým nebude uskutočnený komplexný audit“ . Komisia aj naďalej informovala Európsky parlament o aktuálnom dianí v súvislosti so SIS II. Pravidelne sa uskutočňovali bilaterálne stretnutia s poslancami EP, komisárka Malmströmová poslala predsedovi výboru Európskeho parlamentu LIBE (a spravodajcom) po každom rokovaní Rady SVV v prvom polroku 2010 list. Výbor bol informovaný o aktuálnom vývoji v otázke SIS II na zasadaniach, a to 10. mája. Komisia tiež odpovedala na dve parlamentné otázky týkajúce sa systému SIS II. 4. PRIORITY NA OBDOBIE, KTORÉ SA BUDE VYKAZOVAť V BUDÚCEJ SPRÁVE - Dokončenie rokovaní s hlavným zmluvným partnerom pre vývoj s cieľom zaistiť zmluvné pokrytie upresnených požiadaviek, - príprava komplexného časového harmonogramu a podrobného rozpočtu na dokončenie projektu (s ohľadom na uvedené rokovania o zmluvách) najneskôr do októbrového rokovania Rady SVV, - implementácia konečných požiadaviek na uvedenie do prevádzky schválených členskými štátmi, - príprava testovania upresnených požiadaviek, - prípravy na uvedenie do prevádzky, - pokračovanie práce na príprave prevádzkového riadenia vrátane krokov v nadväznosti na rokovania o súbore opatrení na zriadenie agentúry pre IT a vnútorné prípravy na zriadenie tejto agentúry. 5. Závery Počas vykazovaného obdobia bol zaznamenaný celý rad kľúčových momentov, ktoré projekt posunuli správnym smerom. Pokrok v niekoľkých oblastiach umožnila predovšetkým úspešná prvá medzníková skúška; ďalším významným krokom bolo potvrdenie Rady SVV na rokovaní 23. apríla, že vývoj SIS II bude pokračovať na základe súčasného projektu SIS II. Toto rozhodnutie bolo potvrdené 3. júna prijatím dvoch nariadení, ktoré menia konečný dátum uvedenia do prevádzky. Bol tiež dosiahnutý pokrok v niektorých dlhodobých problémoch, ako napríklad bezpečnosť údajov prechádzajúcich prevádzkovým centrom siete. Experti z členských štátov sa pri návšteve tohto centra mohli presvedčiť, že boli zavedené rozsiahle opatrenia na zníženie rizika. Rada navyše vyzvala Komisiu a členské štáty, aby urýchlene dokončili systémové požiadavky pre vstup systému SIS II do prevádzky. Počas vykazovaného obdobia bola zaznamenaná intenzívna a plodná spolupráca v rámci konštruktívnej atmosféry, pričom experti z Komisie a z členských štátov upresnili požiadavky na vstup systému do prevádzky. Značná časť podrobných rokovaní o tejto otázke sa uskutočnila v rámci Rady pre globálne riadenie programu, ktorá bola formalizovaná prostredníctvom uvedených nariadení. Aktualizácia požiadaviek má za cieľ dosiahnuť uvedenie systému SIS II do prevádzky vrátane začlenenia druhej medzníkovej skúšky do série testov, navrhnutých na urýchlenie vývoja projektu SIS II. Rada SVV si tiež vyžiadala nový komplexný časový harmonogram a podrobný návrh rozpočtu. Na rokovaní Rady v júni Komisia poukázala na skutočnosť, že podrobné rokovania s hlavným zmluvným partnerom budú pokračovať v lete s cieľom začleniť upresnené požiadavky do zmluvy o projekte. Výsledky tohto procesu je možné očakávať na rokovaní Rady SVV v októbri 2010. Príloha I Stretnutia výboru SISVIS (SIS II) a pracovných skupín a) stretnutia uskutočnené vo vykazovanom období JANUÁR 2010 | 14 | Rada pre riadenie zmien | 5, 14, 21, 28 | Rada pre globálne riadenie programu SIS II | 7, 14, 21 | Poradná skupina pre skúšky | FEBRUÁR 2010 | 2, 11, 23, 26 | Rada pre globálne riadenie programu SIS II | 24 | Stretnutie projektových manažérov na vnútroštátnej úrovni | 25 | Rada pre riadenie zmien | 24 | Výbor SISVIS (technické aspekty SIS II) | 20 | Výbor SISVIS (SIRENE) | 4, 25 | Poradná skupina pre skúšky | MAREC 2010 | 3, 10, 23, 25 | Rada pre globálne riadenie programu SIS II | 24 | Stretnutie projektových manažérov na vnútroštátnej úrovni | 24 | Výbor SISVIS (technické aspekty SIS II) | 4, 11 | Poradná skupina pre skúšky | APRÍL 2010 | 6, 21 | Rada pre globálne riadenie programu SIS II | 14 | Výbor SISVIS (technické aspekty SIS II) | 28 | Rada pre riadenie zmien | MÁJ 2010 | 12, 18, 25 | Rada pre globálne riadenie programu SIS II | 26 | Výbor SISVIS (technické aspekty SIS II) | 26 | Stretnutie projektových manažérov na vnútroštátnej úrovni | 25/25 | Seminár venovaný otázke prechodu na nový systém/Rada pre riadenie zmien | JÚN 2010 | 2, 9, 15, 23 | Rada pre globálne riadenie programu SIS II | 26 | Rada pre riadenie zmien/Seminár venovaný otázke prechodu na nový systém | b) stretnutia naplánované na nasledujúce vykazované obdobie JÚL 2010 | 6, 14, 28 | Rada pre globálne riadenie programu SIS II | 15 | Rada pre riadenie zmien | 15 | Stretnutie projektových manažérov na vnútroštátnej úrovni | 15 | Výbor SISVIS (technické aspekty SIS II) | 1,8, 15, 22, 29 | Poradná skupina pre skúšky | AUGUST 2010 | 4, 11, 18, 25 | Rada pre globálne riadenie programu SIS II | 5, 12, 19, 26 | Poradná skupina pre skúšky | SEPTEMBER 2010 | 1, 8, 15, 22, 29 | Rada pre globálne riadenie programu SIS II | 22 | Výbor SISVIS (technické aspekty SIS II) | 22 | Stretnutie projektových manažérov na vnútroštátnej úrovni | 23 | Rada pre riadenie zmien | 2, 9, 16, 23, 30 | Poradná skupina pre skúšky | OKTÓBER 2010 | 21 | Rada pre riadenie zmien | 20 | Stretnutie projektových manažérov na vnútroštátnej úrovni | 20 | Výbor SISVIS (technické aspekty SIS II) | 27 | Výbor SIS VIS (SIRENE) | 7, 14, 21, 28 | Poradná skupina pre skúšky | 6, 13, 20, 27 | Rada pre globálne riadenie programu SIS II | NOVEMBER 2010 | 3, 10, 17, 24 | Rada pre globálne riadenie programu SIS II | 18 | Stretnutie projektových manažérov na vnútroštátnej úrovni | 18 | Výbor SISVIS (technické aspekty SIS II) | 17 | Rada pre riadenie zmien/Seminár venovaný otázke prechodu na nový systém | 4, 11, 18, 25 | Poradná skupina pre skúšky | DECEMBER 2010 | 1,8, 15, 22 | Rada pre globálne riadenie programu SIS II | 16 | Stretnutie projektových manažérov na vnútroštátnej úrovni | 16 | Výbor SISVIS (technické aspekty SIS II) | 14 | Seminár venovaný otázke prechodu na nový systém/Rada pre riadenie zmien | 2, 9, 16 | Poradná skupina pre skúšky | [1] Pracovný dokument útvarov Komisie - správa o finančných a zmluvných aspektoch vývoja druhej generácie Schengenského informačného systému (SIS II), Brusel SEK (2010) 436. [2] Nariadenie Rady (EÚ) č. 541/2010 z 3. júna 2010, ktorým sa mení a dopĺňa nariadenie Rady (ES) č. 1104/2008 o prechode zo Schengenského informačného systému (SIS 1+) na Schengenský informačný systém druhej generácie (SIS II) a nariadenie Rady (EÚ) č. 542/2010, ktorým sa mení a dopĺňa rozhodnutie Rady 2008/839/SVV v tej istej veci. [3] Nariadenie Rady (ES) č. 1104/2008 z 24. októbra 2008 o prechode zo Schengenského informačného systému (SIS 1+) na Schengenský informačný systém druhej generácie (SIS II), Ú. v. EÚ L 299, 8.11.2008, s. 1. [4] Rozhodnutie Rady 2008/839/JHA z 24. októbra 2008 o prechode zo Schengenského informačného systému (SIS 1+) na Schengenský informačný systém druhej generácie (SIS II), Ú. v. EÚ L 299, 8.11.2008, s. 43. [5] Ú. v. EÚ L 155, 22.6.2010, s. 19. [6] Ú. v. EÚ L 155, 22.6.2010, s. 23. [7] Centrálne systémy SIS II a VIS sú fyzicky umiestnené v Štrasburgu, záložný systém je blízko Salzburgu v Rakúsku. V súlade s právnymi nástrojmi pre SIS II Komisia už skôr uzatvorila servisné zmluvy o infraštruktúre, získavaní pracovníkov a odbornej príprave s cieľom postúpiť úlohy prevádzkového riadenia francúzskym úradom. [8] Prijatý Komisiou 24. júna 2009. [9] Návrh nariadenia Európskeho parlamentu a Rady KOM (2010)93 v konečnom znení z 19.3.2010. [10] Rozhodnutie Komisie zo 4. mája 2010 o bezpečnostnom pláne pre centrálny SIS II a komunikačnú infraštruktúru (2010/261/EU).